钦定古今图书集成/历象汇编/岁功典/第074卷 > 《云南志书》 > 霜降赋〈以霜降之日豺乃祭兽为韵〉 崔损
## 钦定古今图书集成/历象汇编/岁功典/第074卷 > 《云南志书》 > 霜降赋〈以霜降之日豺乃祭兽为韵〉 崔损

“天地之气，严凝为霜。候高秋于玉琯，体正色于金方。
表肃杀而顺时戒节，协变化而开阴阖阳。激清风而
增厉，净皓月而浮光。惊鸿雁之嗷嗷，落蒹葭之苍苍。
所以从地而升，应律而降。咏团扇而见托，班姬岂恨
于长门。履坚冰以是阶，袁安欲惊于陋巷。达重阴而
首出，启沍寒以先期。”阴与律而相感，寒与气而相资。
“百工由是休矣，万物于焉成之。”原夫日次于氐，月穷
于戌。当青女以纪候，从白露以受质。洞庭之叶惊波，
丰山之锺应律。诗人可比，庶欲彻于玉壶；大国是资，
亦将惭于凌室。凝于地也，似和光以同尘；凋于木也，
类去华而取实。其进也则有俟于青霄；其退也则见
晞于旭日。若乃林有击隼，野有祭豺；翻缤纷之槁叶，
宿莽草之枯荄。烈女睹之而壮志，羇人对此而感怀。
皑皑其姿，皎皎其彩。既无恶于菅蒯，亦何情于兰茝？
佐昊天之有成，参神功而不宰。笳声乍沸，怨杨柳之
衰；剑锷可封，发芙蓉之厉。乃国家顺乾坤之德，法天
地之制。布泽如春，肃物成岁。申其令以敦乎风俗，宣
其威以殄厥灾沴！服用有度，修典礼而罔差；稻熟可
羞，先寝庙而攸祭。名籍籍于宪府，法棱棱于司寇。却
炎蒸而克叙四节，凄金石而率舞百兽。客有惜岁星
之屡迁，伤志业而未就。独沈吟于轩屏，望泬寥于宇
宙。闻万户之轻砧，听九重之永漏。近瞻庭树，空闻槭
槭而有声；缅想涧松，谁惜青青而独秀？夫如是，则可
知霜降之候。